Dinasti Lê Awal

**Dinasti Lê Awal**, juga dikenali sebagai **Dinasti Lê Lama** (; chữ Nôm: ; ) dalam bidang sejarah, ialah sebuah dinasti di Vietnam yang memerintah **[[Đại Cồ Việt]]** (chữ Hán: 大瞿越) dari tahun 980 hingga 1009. Dinasti ini menggantikan Dinasti Đinh dan digantikan oleh Dinasti Lý. Ia merangkumi pemerintahan tiga orang maharaja.

## Penubuhan

Selepas pembunuhan Maharaja Đinh Tiên Hoàng bersama putera sulungnya Đinh Liễn, putera ketiga maharaja yang bernama Đinh Phế Đế menaiki takhta pada usia enam tahun dengan Lê Hoàn sebagai pemangku raja. Semasa tempoh pemangkuan Lê Hoàn, anggota istana yang ragu-ragu terhadap kesetiaan Lê Hoàn kepada maharaja sebenar, seperti Duke Định Nguyễn Bặc dan Jeneral Đinh Điền, memimpin tentera ke istana untuk melakukan rampasan kuasa. Cubaan ini gagal, dan kedua-duanya dihukum mati.

Pada tahun 980, Dinasti Song dari China di bawah Maharaja Taizong mengarahkan tentera China menyerang Đại Cồ Việt. Oleh kerana maharaja muda itu tidak mampu memimpin negara menentang penceroboh, para pegawai istana berbincang dengan Permaisuri Dương Vân Nga tentang menaikkan pangkat jeneral dan pemangku raja yang paling dipercayai, Lê Hoàn. Kebanyakan mereka bersetuju dengan rancangan itu; akibatnya, permaisuri menurunkan anaknya sendiri dari takhta dan menyerahkan mahkota raja kepada Lê Hoàn. Baginda menerima amanah itu, lalu menubuhkan dinasti baru yang dinamakan Dinasti Lê Awal. Lê Hoàn sering dikenali dengan gelaran takhta selepas kematiannya, Lê Đại Hành.

## Sejarah
Susulan ancaman perang dari Song China, Lê Đại Hành membuat persiapan untuk peperangan sementara tentera Song mara ke arah Đại Cồ Việt. Kemudian, dalam Pertempuran Sungai Bạch Đằng, tentera Lê Đại Hành yang diketuai oleh Jeneral Phạm Cự Lượng berjaya menghentikan kemaraan tentera Song dari darat, walaupun mengalami beberapa kerugian. Demi mencapai keamanan, Lê Đại Hành menghantar utusan untuk berunding, dan sebagai hasilnya, pengiriman tahunan penghormatan dan persembahan kepada Maharaja China disambung semula sebagai cara untuk berdamai dengan Dinasti Song.

Pada tahun 982, Lê Đại Hành memulakan ekspedisi ke Campa, sebuah negara di selatan Đại Cồ Việt. Tentera Lê Đại Hành bertembung dengan gabungan pasukan Caampa, Chenla, dan tentera upahan Abbasiyah di Đồ Bàn (sekarang wilayah Quảng Nam), dan berjaya menewaskan mereka semua. Raja Campa, Paramesvaravarman I telah dipenggal, dan ibu kota Caampa, Indrapura telah diserang dan dijarah oleh tentera Vietnam. Raja Campa baharu bersetuju menjadi negeri naungan Đại Cồ Việt pada tahun 983.

Antara pencapaian dalaman Lê Đại Hành termasuk membina monumen baru serta memajukan pengeluaran pertanian dan kraftangan bagi meningkatkan kemajuan ekonomi. Banyak adab dan upacara rohani telah dibangunkan, dan pemerintahan Lê Đại Hành menjadi model bagi dinasti berikutnya. Lê Đại Hành mangkat pada tahun 1005 pada usia 65 tahun selepas memerintah selama 25 tahun. Dalam wasiatnya, Lê Đại Hành menyerahkan takhta kepada putera bongsunya, Lê Long Việt.

### Krisis pewaris takhta
Daripada ramai puteranya, Lê Hoàn pada awal pemerintahannya melantik putera sulungnya, Lê Long Thâu sebagai putera mahkota. Bagaimanapun, Thâu mangkat pada tahun 1000. Lê Hoàn terpaksa memilih calon lain. Putera kelima, Lê Long Đĩnh (Duke Khai Minh), mencalonkan dirinya sendiri sebagai pewaris takhta. Walaupun Lê Hoàn melihatnya sebagai calon yang berpotensi, para pembesar istana tidak bersetuju kerana menganggap ada calon lain yang lebih sesuai.

Mengikut nasihat pembesar, Lê Hoàn memilih adinda Lê Long Đĩnh iaitu Lê Long Việt (Duke Nam Phong) sebagai putera mahkota. Pada tahun 1005, Lê Hoàn mangkat di Istana Trường Xuân selepas memerintah hampir 24 tahun. Selepas kemangkatannya, tercetus perebutan takhta antara beberapa putera, iaitu Lê Long Đĩnh, Lê Long Tích, Lê Long Kính, dan putera mahkota Lê Long Việt, yang menyebabkan negara berada dalam keadaan tidak stabil selama kira-kira lapan bulan.

Pada musim sejuk 1005, Lê Long Việt menewaskan Lê Long Tích. Lê Long Tích melarikan diri ke wilayah Thạch Hà (kini wilayh Hà Tĩnh) dan memerintahkan pembunuhan besar-besaran terhadap penduduk tempatan. Beberapa bulan kemudian, Lê Long Việt berjaya mengisytiharkan dirinya sebagai maharaja dengan gelaran Lê Trung Tông, tetapi pemerintahannya hanya bertahan tiga hari apabila baginda dibunuh oleh Lê Long Đĩnh.

Selepas itu, Lê Long Đĩnh menaiki takhta dan memerintah dari tahun 1005 hingga 1009. Baginda mengumpulkan kekuatan tentera dan menewaskan putera-putera lain. Setelah mengukuhkan kuasa melalui peperangan, baginda menjalankan dasar luar yang lembut terhadap Dinasti Song dan memperbaiki hubungan diplomatik. Lê Long Đĩnh juga menyokong agama Buddha, membawa masuk kitab-kitab suci dari China, serta memajukan ekonomi dengan membina jalan, jambatan dan kemudahan pengangkutan, khususnya laluan air. Pada 1009, baginda membuka perdagangan terhad dengan Song di kawasan sempadan seperti Hepu, di Guangxi.

Lê Long Đĩnh terkenal kerana menghidap penyakit buasir yang teruk sehingga tidak mampu duduk di atas singgahsana dan terpaksa berbaring ketika memerintah. Keadaan ini menyebabkan baginda digelar Lê Ngọa Triều, yang bermaksud "maharaja yang memerintah sambil berbaring".

### Kebangkitan puak Lý
Walaupun Lê Long Đĩnh sering dikaitkan dengan pencapaian dalam bidang diplomasi, agama, infrastruktur dan ekonomi, sumber-sumber lama menggambarkan pemerintahannya sebagai penuh dengan kemewahan melampau, pesta liar dan keruntuhan moral. Terdapat sejarawan moden yang menganggap cerita-cerita ini sebagai legenda, namun sebahagian yang lain membandingkan baginda dengan Maharaja Rom Nero kerana terkenal dengan kekejaman dan sikap sadis, termasuk menyeksa bukan sahaja penjenayah tetapi juga ahli keluarganya sendiri.

Menurut catatan lama, antara kaedah hukuman dan penyeksaan kegemarannya ialah merendam mangsa, *[[lingchi]]* (memotong tubuh secara berperingkat), dan membakar orang hidup-hidup, yang dianggapnya sebagai hiburan. Walaupun agama Buddha memainkan peranan penting dalam hidup dan politiknya, Lê Long Đĩnh sering memperalatkan sami Buddha untuk "hiburan", seperti menggesel batang tebu di atas kepala sami sehingga berdarah. Pelantikan ramai pegawai yang pecah amanah dan tidak cekap ke jawatan tinggi istana pula hanya menguatkan lagi kecenderungan buruk pemerintahannya.

Disebabkan kesihatannya yang semakin merosot, menurut beberapa sumber, kuasa sebenar dalam negara banyak dikawal oleh seorang tokoh daripada keluarga Lý, iaitu Lý Công Uẩn. Rasa tidak puas hati rakyat dan pembesar istana terhadap Lê Long Đĩnh semakin memuncak untuk tempoh yang lama sebelum kemangkatannya. Ketegangan ini mewujudkan suasana politik yang rapuh dan menanti perubahan besar.

Selepas Lê Long Đĩnh mangkat, istana yang berada di bawah tekanan rakyat dan sami Buddha bersetuju menaikkan Lý Công Uẩn sebagai maharaja baharu. Dengan peristiwa ini, Dinasti Lê Awal berakhir dan digantikan oleh Dinasti Lý, yang membawa zaman baharu kepada Vietnam dengan gabungan pengaruh Konfusianisme dan Buddha dalam pemerintahan.

## Pemerintahan domestik

### Pembahagian kuasa
Dinasti Lê Awal mengekalkan bentuk pemerintahan tradisional yang diwarisi daripada Dinasti Đinh, tetapi dengan beberapa pengubahsuaian penting. Pada tahun 980, Lê Hoàn melantik beberapa tokoh ke jawatan utama istana, antaranya Hồng Hiến sebagai canselor agung (*Thái sư*), Phạm Cự Lạng sebagai timbalan canselor (*Thái úy*), Từ Mục sebagai pentadbir besar istana (*Đại tổng quản*), dan Đinh Thừa Chinh sebagai ketua ketenteraan ibu kota.

Pembaharuan paling besar yang diperkenalkan oleh Lê Hoàn ialah pembahagian tugas dan kuasa yang jelas kepada setiap mandarin. Berbeza dengan Dinasti Đinh yang menumpukan hampir semua kuasa di tangan maharaja, Dinasti Lê Awal memberi tanggungjawab khusus kepada pegawai-pegawai tinggi supaya pentadbiran lebih tersusun dan berkesan.

### Masalah pemberontakan
Dalam zaman pemerintahan Dinasti Lê Awal, para maharaja Lê sering berdepan dengan pemberontakan ketua-ketua suku dan naib pemerintah tempatan, terutama di kawasan pedalaman. Walaupun mereka diberikan kuasa khas untuk mentadbir wilayah, sebahagian daripada mereka bangkit menentang istana pusat. Pada tahun 980, Lê Đại Hành mengarahkan Dương Tiến Lộc mengutip cukai di wilayah Hoan dan Ái (kini Nghệ An dan Thanh Hóa), namun Lộc bukan sahaja enggan menurut perintah, malah merampas kedua-dua wilayah itu dan cuba meletakkannya di bawah naungan Kerajaan Campa.

Campa menolak cadangan tersebut kerana mahu mengekalkan hubungan baik dengan Đại Cồ Việt. Lê Đại Hành kemudian mengetuai sendiri tentera untuk menumpaskan pemberontakan itu. Dương Tiến Lộc dibunuh, dan tindakan keras turut dikenakan ke atas penduduk di wilayah berkenaan. Peristiwa ini hanyalah satu contoh, kerana sepanjang kira-kira lima tahun pemerintahan, tercatat lebih sepuluh pemberontakan terhadap istana Lê, menunjukkan betapa rapuhnya kawalan pusat ke atas wilayah-wilayah jauh.

### Pengangkutan
Selepas kemenangan ke atas Campa pada tahun 983, Lê Đại Hành menggabungkan wilayah yang dirampas ke dalam negara dan mula membina lebih banyak jalan dari kawasan muara selatan hingga ke wilayah Quảng Bình, di bahagian selatan pemerintahannya. Langkah ini bertujuan mengukuhkan hubungan antara wilayah dan memudahkan pergerakan tentera serta pentadbiran. Pada tahun 1003 pula, baginda mengarahkan pengorekan Terusan Đa Cái bagi memperbaiki sistem pengangkutan air.

Menjelang tahun 1009, negara memulakan pembinaan besar-besaran prasarana pengangkutan untuk menggalakkan perdagangan antara wilayah dan memudahkan perjalanan tentera yang menuju ke selatan.

### Ekonomi
#### Percukaian
Dinasti Lê Awal melaksanakan sistem percukaian berasaskan pemilikan tanah. Cukai yang dikenakan termasuk cukai kepentingan awam, iaitu sepuluh hari kerja paksa setahun untuk projek-projek awam; cukai isi rumah ke atas harta yang dibayar setiap tahun; serta cukai ketenteraan yang ditambah kepada cukai isi rumah bagi menampung operasi ketenteraan dan keselamatan dalam negeri. Sistem ini diambil daripada amalan dinasti Xia, Shang dan Zhou di China, yang mengutip cukai dalam bentuk hasil atau barangan, bukan wang.

Pada masa yang sama, kerajaan menggalakkan perdagangan dengan tidak mengenakan cukai ke atas harta pedagang kecuali tanah yang mereka miliki.

#### Pertanian
Pertanian merupakan asas utama ekonomi Đại Cồ Việt semasa zaman Dinasti Lê Awal. Kebanyakan tanah di kampung-kampung berada di bawah kawalan istana dan dimiliki secara rasmi oleh negara. Tanah dibahagikan kepada empat jenis. Tanah maharaja diusahakan dengan tujuan rohani dan simbolik, melibatkan rakyat seperti petani dan banduan, dan semua hasilnya diserahkan kepada istana; sistem ini mula dilaksanakan oleh Lê Đại Hành pada tahun 987. Tanah agihan pula diberikan kepada pembesar dan putera raja sebagai ganjaran atau tempat tinggal, tetapi ia bukan milik peribadi dan akan kembali kepada istana apabila pemegangnya meninggal dunia.

Selain itu, terdapat tanah keagamaan yang dikhaskan untuk kegunaan sami Buddha, serta tanah persendirian yang boleh dimiliki dan dijual beli secara bebas tanpa campur tangan kerajaan. Kerajaan juga menggalakkan rakyat membuka tanah terbiar dan kawasan belum diteroka dengan kos rendah, sekali gus meluaskan pengaruh negara ke wilayah baharu. Para petani berkongsi tanah secara adil, mengusahakannya, dan membayar cukai secara tetap kepada kerajaan sebagai sumber kewangan negara.

#### Perdagangan
Para maharaja Dinasti Lê Awal memberi tumpuan kepada pembukaan laluan perdagangan baharu melalui jalan darat dan laluan air. Rekod menunjukkan projek prasarana besar dijalankan terutama pada tahun 983, 1003 dan 1009. Rakan dagang utama Đại Cồ Việt ialah China, dan kedua-dua pihak bersetuju mewujudkan pertukaran barangan secara rasmi di kawasan sempadan. Beberapa pegawai tinggi tempatan turut menyokong aktiviti perdagangan dalam kalangan penduduk.

Kerajaan Đại Cồ Việt juga bertindak sebagai perantara rasmi dalam pertikaian perdagangan. Antara barangan eksport utama Vietnam ketika itu ialah emas, perak dan hasil tembaga, yang menjadi asas hubungan ekonomi dengan dunia luar.

#### Kebudayaan
Tidak banyak sumber yang menerangkan secara terperinci tentang budaya semasa zaman Dinasti Lê Awal. Namun begitu, diketahui bahawa agama Buddha merupakan kepercayaan paling meluas ketika itu, dan perkembangannya dipengaruhi oleh kebangkitan Buddha semasa zaman Dinasti Tang di China. Para sami bukan sahaja dihormati dalam masyarakat, malah diberikan kedudukan tinggi dalam urusan negara, termasuk dibenarkan terlibat dalam politik dan perancangan nasional.

## Hubungan luar

### Song China
Semasa zaman Dinasti Lê Awal, Đại Cồ Việt merupakan sebuah negeri naungan (ufti) kepada Dinasti Song di China, sambil mengekalkan keseimbangan halus antara keamanan dengan China dan kebebasan politik sendiri. Bagaimanapun, para maharaja Song juga berdepan ancaman dari kaum nomad Khitan di utara China, yang kadangkala menjejaskan kestabilan serantau.

Selepas cubaan pencerobohan Song gagal pada tahun 981, Maharaja Song menerima Lê Hoàn sebagai pemerintah Đại Cồ Việt, tetapi hanya mengiktirafnya sebagai Jiedushi iaitu gabenor tentera wilayah Annam menurut gelaran China. Antara tahun 982 hingga 994, Lê Hoàn menghantar lima utusan diplomatik membawa ufti ke istana Song untuk memohon pengiktirafan rasmi. Pada tahun 986, Maharaja Taizong dari Song melantik Lê Hoàn sebagai *Annan Duhu* (Ketua Wilayah Annam).

Menjelang akhir tahun 993, setelah diyakinkan tentang kesetiaan Lê Hoàn pada masa hadapan, Maharaja Song mengurniakan gelaran lebih tinggi kepadanya sebagai *Giao Chỉ Quận Vương* (Raja Giao Chỉ).

### Campa
Hubungan antara Đại Cồ Việt di utara dan Campa di selatan sentiasa tegang dan dianggap bermusuhan. Pada tahun 981, Lê Đại Hành menghantar utusan diplomatik ke Campa, tetapi utusan itu ditangkap, mencetuskan ketegangan yang akhirnya membawa kepada peperangan antara kedua-dua negara.

Pada tahun 982, Lê Hoàn memimpin tentera dalam kempen menentang Campa dan berjaya menewaskan raja Campa di medan perang. Ibu kota Campa diserang dan dirampas, termasuk seratus orang tentera, gundik-gundik, dan seorang sami dari India, bersama barang berharga seperti emas dan perak.

## Catatan
*  АНТОЛОГИЯ ТРАДИЦИОННОЙ ВЬЕТНАМСКОЙ МЫСЛИ. X  начало XIII вв.

## Rujukan
*